Optužena je više puta izašla kroz vrata druge prostorije u prostor gdje smo se djevojka i ja nalazili, par puta je ulazila i izlazila i govorila da se ne smije galamiti jer će čuti susjedi. Ja sam joj rekao da za svoje novce mogu raditi što me volja – rekao je svjedok

RIJEKA »Pročitao sam oglas u novinama, javio se djevojci koja je oglasila pružanje seksualnih usluga. Kad sam došao na adresu, dočekala me u ogrtaču, ispred kuće. Ovdje optužena više puta je izašla kroz vrata druge prostorije u prostor gdje smo se nas dvoje nalazili, par puta je ulazila i izlazila i govorila da se ne smije galamiti jer će čuti susjedi. Ja sam joj rekao da za svoje novce mogu raditi što me volja. Kad je bilo gotovo, ovdje optužena je rekla ovoj curi s kojom sam imao seksualni odnos da traži od mene još 200 kuna.«

Tako je svjedočio jedan od pozvanih svjedoka u sudnici predsjednice vijeća Sandre Juranović koja 29-godišnjoj Adriani Butković Domika i njezinom suprugu 34-godišnjem Bernardu Domiki sudi zbog prostituiranja jedne djevojke. Domika je optužen i za protupravno oduzimanje slobode djevojci koja je pružala seksualne usluge.

Otvarala vrata

– Po mene je ispred jedne gostionice došla ovdje optužena, a onda je došla ta cura, punija crnokosa djevojka – pojasnio je nadalje svjedok. – Kad me optužena dovela do kuće, otišla je u drugu sobu. Ova djevojka s kojom sam bio rekla mi je da pruža seksualne usluge jer joj treba novac za studij, a za to vrijeme je optužena tri puta otvarala vrata dok sam ja bio s ovom drugom. Moram reći da sam se iznenadio kad mi je s broja mobitela na koji sam se i javio na oglas, stigla poruka koja glasi: »Iskupit ću ti se, srećice«.

Bilo mi je to sumnjivo pa sam iz tog razloga i sačuvao poruku. Ne sjećam se je li ta prostorija imala prozore, a nisam vidio ni mobitel. Cura mi se nije žalila da je netko maltretira ili da ima problema. Ovdje drugooptuženog ne poznajem niti sam ga vidio. Seksualnu uslugu sam platio 500 kuna, a kasnije i tih dodatnih 200 kuna sam platio. Kad sam joj dao tih 200 kuna, onda sam joj rekao da je to za nju i da bih joj dao još, ali kako to ide optuženoj, onda ništa – pojasnio je svjedok.

– Da, ta djevojka je mogla pobjeći, ali gola, jer me dočekala samo u ogrtaču – odgovorio je svjedok na pitanje je li djevojka imala ograničenu slobodu kretanja. Na pitanje kako je siguran da je tih naknadno danih 200 kuna bilo namijenjeno optuženoj Adriani Domika, svjedok je pojasnio da je najprije dao 500 kuna oštećenoj koja ih je odmah predala optuženoj u drugoj sobi odakle je provirila

– Tako sam zaključio i da je tih 200 kuna bilo namijenjeno prvooptuženoj. Zapravo, kad je oštećena davala tih 200 kuna Adrijani Domika, ja sam već bio na odlasku, mogu reći da joj je nešto dala, ali što točno, ne znam – precizirao je svoj iskaz. Svjedok je na kraju ispitivanja prepoznao prvooptuženu Adrianu Butković Domika.

Redovito plaćali

Ispitan je i vlasnik kuće u kojoj se prostitucija odvijala nešto više od mjesec dana prošle godine, od studenoga do prosinca, kada je bračni par Domika uhićen. Potvrdio je da je bračni par bio u podstanarstvu nešto više od osam mjeseci, a oštećena djevojka mu se predstavila kao osoba koja želi živjeti kod poznanice, odnosno prvooptužene.

– Bračni par je redovito plaćao stanarinu i bili su uredni po tom pitanju. Jedino me iznenadilo kad sam oštećenu jednom zatekao s drugooptuženim na kauču, ali je ona nakon dva sata izašla iz kuće.